Besondere klem word gelê op die kulturele inhoud van sy werk, aangesien Honiball en sy skeppings essensieel Afrikaans is - Afrikaanse humor deur 'n Afrikaner vir Afrikaanssprekendes." - SUN E-SHOP
Honiball 100 is die eerste CD-ROM oor die lewe en werk van die spotprent- en strokieskunstenaar Thomas Osche Honiball (1905-1990). Die CD-ROM is egter veel meer as 'n biografie en akademiese verslag. Benewens die volledige doktorale proefskrif 'n Kultuurhistoriese ontleding van pikturale humor, met besondere verwysing na die werk van T O Honiball (D Phil Kultuurgeskiedenis, Universiteit Stellenbosch, 2003), sluit dit 'n aansienlik verkorte, nie-akademiese weergawe daarvan in vir die algemene publiek, in Afrikaans en Engels. Daar is ook ekstra prentmateriaal wat nie oorspronklik in die proefskrif voorkom nie - die proefskrif alleen is 630 bladsye lank, bevat 252 illustrasies en gee ook 'n breedvoerige agtergrond van die ontstaan en ontwikkeling van karikature, spotprente en strokies.